Številka: 1100-17/2025/1

Datum: 11. 4. 2025

**ZADEVA: OBJAVA JAVNEGA NATEČAJA ZA PROSTO DELOVNO MESTO**

Na podlagi 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US in 3/22 – ZDeb) Ministrstvo za kmetijstvo, gozdarstvo in prehrano objavlja javni natečaj za zasedbo prostega uradniškega delovnega mesta za nedoločen čas s polnim delovnim časom:

**Podsekretar v Službi za upravno pravne zadeve, šifra DM: 393 (JN 23)**

Kandidati, ki se bodo prijavili na delovno mesto, morajo izpolnjevati naslednje pogoje:

* končano visokošolsko univerzitetno izobraževanje (prejšnje)/visokošolska univerzitetna izobrazba (prejšnja) - pravo oziroma specialistično izobraževanje po visokošolski strokovni izobrazbi (prejšnje)/specializacija po visokošolski strokovni izobrazbi (prejšnja) - pravo oziroma magistrsko izobraževanje (druga bolonjska stopnja)/magistrska izobrazba (druga bolonjska stopnja) - pravo oziroma magistrsko izobraževanje po visokošolski strokovni izobrazbi (prejšnje)/magisterij po visokošolski strokovni izobrazbi (prejšnja) - pravo;
* najmanj 6 let delovnih izkušenj;
* znanje uradnega jezika;
* opravljeno obvezno usposabljanje za imenovanje v naziv;
* strokovni izpit iz upravnega postopka druge stopnje;
* državljanstvo Republike Slovenije;
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno  kazen zapora v trajanju več kot šest mesecev;
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Na podlagi petega odstavka 54. člena Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih organih se za delovna mesta oziroma nazive, za katere se ne zahteva specializacija, magisterij znanosti ali doktorat, zahteva pa se univerzitetna izobrazba ali visoka strokovna izobrazba s specializacijo oziroma magisterijem znanosti, predpisane delovne izkušnje skrajšajo za tretjino v primeru, da naloge na tem delovnem mestu opravlja javni uslužbenec, ki ima magisterij znanosti, doktorat oziroma zaključen specialistični študij.

Pri izbranem kandidatu se bo preverjalo ali ima opravljeno obvezno usposabljanje za imenovanje v naziv. Kandidati, ki so opravili strokovni izpit za imenovanje v naziv skladno z določbami Zakona o javnih uslužbencih in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja po 89. členu Zakona o javnih uslužbencih. V nasprotnem primeru bo moral izbrani kandidat obvezno usposabljanje za imenovanje v naziv, v skladu s prvim odstavkom 89. člena Zakona o javnih uslužbencih, opraviti najkasneje v enem letu od sklenitve pogodbe o zaposlitvi.

Pri izbranem kandidatu se bo preverjalo ali ima opravljen strokovni izpit iz upravnega postopka druge stopnje. V kolikor izbrani kandidat nima opravljenega strokovnega izpita iz upravnega postopka druge stopnje, ga bo moral v skladu s tretjim odstavkom 31. člena Zakona o splošnem upravnem postopku (Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251) in [82/13](http://www.uradni-list.si/1/objava.jsp?sop=2013-01-3034)) opraviti najkasneje v treh mesecih od sklenitve delovnega razmerja.

Delovne naloge:

* samostojno oblikovanje najzahtevnejših gradiv,
* vodenje ali sodelovanje na najzahtevnejših nalogah ali v delovnih skupinah,
* vodenje najzahtevnejših upravnih postopkov in drugih postopkov (ZPP, postopki javnih naročil),
* vodenje postopkov in odločanje o zahtevah za dostop do informacij javnega značaja,
* sodelovanje z upravnimi organi, drugimi državnimi organi, lokalnimi skupnostmi in nosilci javnih pooblastil s področja dela,
* nadzor nad zakonitostjo posamičnih pravnih aktov izdanih za izvajanje javnih pooblastil iz pristojnosti ministrstva,
* neposredna pomoč pri izvajanju strokovnih nalog,
* sodelovanje v EU delovnih telesih in mednarodnih organizacijah z delovnega področja,
* opravljanje drugih najzahtevnejših nalog.

Prijava na prosto delovno mesto mora biti obvezno pripravljena na obrazcu z oznako JN 23, ki je priloga tega natečaja z natančno izpolnjenimi vsemi rubrikami in podpisanimi izjavami.  
  
Izbrani kandidat bo delo na navedenem delovnem mestu opravljal v uradniškem nazivu podsekretar, z možnostjo napredovanja v višji naziv sekretar.

Začetni plačni razred za navedeno delovno mesto je 28. Osnovna bruto plača na podlagi trenutno veljavne plačne lestvice znaša 2.785,27 EUR bruto. Izbrani kandidat pridobi pravico do izplačila osnovne plače postopno, na način iz 3. točke prvega odstavka 101. člena ZSTSPJS.

Z izbranim kandidatom bo sklenjeno delovno razmerje za nedoločen čas s polnim delovnim časom, z razveznim oziroma odložnim pogojem, da izbrani kandidat uspešno opravi poskusno delo v trajanju petih mesecev.

Izbrani kandidat bo delo opravljal v prostorih Ministrstva za kmetijstvo, gozdarstvo in prehrano, na Dunajski cesti 22, v Ljubljani oz. v drugih prostorih, kjer Ministrstvo za kmetijstvo, gozdarstvo in prehrano opravlja svoje naloge.

V skladu z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list št. 139/06 in 104/10) se v izbirni postopek ne uvrsti kandidat, ki ne izpolnjuje natečajnih pogojev.

Kandidat vloži prijavo v pisni obliki na obrazcu z oznako JN 23, ki jo pošlje v zaprti ovojnici z označbo: "JN 23 – Podsekretar v Službi za upravno pravne zadeve" na naslov: Ministrstvo za kmetijstvo, gozdarstvo in prehrano, Služba za kadrovske zadeve, Dunajska cesta 22, Ljubljana, in sicer v roku 8 dni po objavi na Zavodu RS za zaposlovanje in na osrednjem spletnem mestu državne uprave gov.si. Za pisno obliko prijave se šteje tudi elektronska oblika, poslana na elektronski naslov: gp.mkgp@gov.si, pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni. Na osrednjem spletnem mestu državne uprave gov.si bomo objavili obvestilo o končanem postopku objave.

Informacije o izvedbi javnega natečaja daje ga. Simona Peček na tel. št: 01 478 9183 od 9. do 10. ure vsak delavnik, informacije glede področja dela pa ga. Polonca Drofenik, telefonska št. 01 478 9378.

Zaposlujemo po načelu nediskriminatornosti in enakih možnosti.

V besedilu uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.

**Katarina Vasle**

namestnica generalnega sekretarja

vodja kadrovskega poslovanja po pooblastilu št.

1002-18/2017/121 z dne 6. 6. 2024